<classify> WAZIRI wa Afya, Maendeleo ya Jamii, Jinsia, Wazee na Watoto, Ummy Mwalimu ameziagiza hospitali za rufaa zote nchini kuwa na chumba cha uangalizi maalumu ICU kwa ajili ya watoto wachanga ili kupunguza vifo vyao.Waziri Ummy aliyasema hayo wakati wa ziara yake ya kukagua hali ya utoaji wa huduma za afya katika Hospitali teule ya Rufaa ya Mkoa wa Pwani, Tumbi. Waziri Ummy aliagiza hayo kupitia kwa Mganga Mfawidhi wa Hospitali hiyo kuwa ahakikishe watoto wachanga lazima wawe na ICU yao ili kuhakikisha vifo vya watoto hao vinapungua nchini.Watoto wachanga ambao ni wagonjwa, wawe na ICU yao, lengo letu kama serikali ni kupunguza vifo vya watoto wachanga, kwa sababu tukipunguza vifo vya watoto wachanga, tutakuwa tumepunguza vifo hadi vya watoto wanye umri wa chini ya miaka mitano, alisema Waziri Ummy.Alisema karibu asilimia 40 ya vifo vya watoto ni wachanga na katika kila watoto 100, watoto asilimia 40 ni wachanga, hivyo serikali inaendelea kuchukua jitihada za makusudi ili kupunguza vifo hivyo, ikiwemo kusisitiza kila hospitali nchini kuwa na ICU.Karibu asilimia 40 ya vifo vya watoto ni watoto wachanga na katika kila watoto 100, 40 ni wachanga, kwa hiyo madaktari ni lazima tulifanyie kazi agizo hili, alisema Waziri Ummy. Alisema licha ya changamoto alizokutana nazo, serikali inatarajia kujenga jengo mahususi kwa ajili ya huduma za dharura katika hospitali zote za rufaa za mikoa nchini ili kuokoa maisha ya wagonjwa, hasa waliopata ajali.Nafurahi kusema, serikali imeshapata fedha kwa hiyo tutakuwa na jengo mahususi kwa ajili ya huduma za dharura na wagonjwa wa ajali, na hii tunataka iwe katika hospitali za rufaa za mikoa zote ili mgonjwa aweze kuokolewa maisha muda mfupi anapofika hospitali, alisema. Aidha, Waziri Ummy aliridhishwa kwa kiasi kikubwa juu ya hali ya upatikanaji wa dawa nchini, huku akiwatoa hofu wananchi kuwa Serikali kupitia Bohari ya Dawa MSD ina dawa za kutosha.Alisema serikali imeainisha fani nane za kipaumbele ili kuwa na madaktari bingwa wawili katika kila fani ikiwemo, daktari bingwa wa watoto, daktari bingwa wa magonjwa ya kina mama na uzazi, daktari bingwa wa upasuaji wa jumla, bingwa wa upasuaji wa mifupa, na hata bingwa wa magonjwa ya ndani.Mbali na hayo, Waziri Ummy alisema kuwa katika Mkoa wa Pwani serikali imejenga na kuboresha vituo vya afya zaidi ya 16, hospitali za wilaya tatu, na kuboresha hospitali ya mikoa ili kuwa na huduma za wagonjwa mahututi na wagonjwa wa dharura.Aliwataka wananchi kujiunga na mfuko wa bima ya afya ili kujihakikishia matibabu wakati wa ugonjwa, jambo litakalosaidia kuokoa gharama kubwa za matibabu pindi mwananchi anapopata ugonjwa. Nitoe mwito kwa wananchi kujenga utaratibu wa kujiunga na bima ya afya, kwa sababu ndiyo njia ya uhakika ya kujihakikishia matibabu kabla hawajaugua, alisema Waziri Ummy.  <topic>: kitaifa 